

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:** | Nacrt prijedloga odluke o sudjelovanju Oružanih snaga Republike Hrvatske u operaciji potpore miru KFOR na Kosovu |
|  |  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O SUDJELOVANJU ORUŽANIH SNAGA REPUBLIKE HRVATSKE U OPERACIJI POTPORE MIRU KFOR NA KOSOVU**

Zagreb, listopad 2024.

**NACRT PRIJEDLOGA ODLUKE O SUDJELOVANJU ORUŽANIH SNAGA REPUBLIKE HRVATSKE U OPERACIJI POTPORE MIRU KFOR NA KOSOVU**

# USTAVNA OSNOVA ZA DONOŠENJE ODLUKE

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o sudjelovanju Oružanih snaga Republike Hrvatske u operaciji potpore miruKFOR na Kosovu (u daljnjem tekstu Odluka).

1. **OCJENA DOSADAŠNJEG STANJA**

Operacija potpore miruKFOR na Kosovu ima posebnu važnost za Republiku Hrvatsku jer se nalazi u njezinu neposrednom susjedstvu. Stoga eventualna pojava nestabilnosti ili izbijanje veće sigurnosne krize može imati implikacije na stabilnost i sigurnost područja jugoistočne Europe.

Operacija KFOR uspostavljena je Rezolucijom Vijeća sigurnosti Ujedinjenih naroda 1244, od 10. lipnja 1999. te Vojno-tehničkim sporazumom NATO-a i Savezne Republike Jugoslavije i Srbije. Operacija KFOR provodi se u sklopu Poglavlja VII. Povelje Ujedinjenih naroda. Nakon proglašenja Deklaracije o nezavisnosti Republike Kosovo 17. veljače 2008. NATO je potvrdio nastavak operacije u skladu s Rezolucijom Vijeća sigurnosti Ujedinjenih naroda 1244, od 10. lipnja 1999. Temeljne zadaće operacije KFOR su sprječavanje obnavljanja neprijateljstava, izgradnja sigurnog okružja, uključujući javni red i mir, potpora međunarodnim humanitarnim naporima, osiguravanje provedbe sklopljenih sporazuma te potpora razvoju Kosovskih snaga sigurnosti.

NATO i operacija KFOR u Republici Kosovu održavaju suradnju s Ujedinjenim narodima, Europskom unijom i drugim međunarodnim čimbenicima, osobito s EULEX-om (*European Union Rule of Law Mission in Kosovo*). Primjer suradnje s drugim međunarodnim organizacijama je to što NATO osigurava zajedničku stratešku pričuvu za KFOR i za operaciju Europske unije ALTHEA u Bosni i Hercegovini.

Početkom 2015. godine NATO je usvojio koncept prilagodbe veličine vojnih snaga u okviru operacije KFOR koji se temelji na prosudbi situacije na terenu. Ovakav pristup omogućuje da se veličina snaga prilagođava u skladu sa sigurnosnom prosudbom čime je napušteno dotadašnje načelo kalendarskog pristupa, kojim su faze određivane točnim datumima. Tranzicija operacije ovisi o preporukama zapovjednika operacije, a temelji se na sigurnosnoj situaciji na terenu. U skladu s time, NATO je postupno prilagođavao strukturu KFOR-a prema manjim i fleksibilnijim snagama s manje stacionarnih zadaća. O prilagodbi strukture KFOR-a odlučuje Sjevernoatlantsko vijeće (*North Atlantic Council* – NAC), dok je operaciji nadređeno savezničko Združeno zapovjedništvo snaga u Napulju, Talijanska Republika (*Joint Force Command Naples* – JFCNP).

Snage koje se nalaze u području operacije mogu se u slučaju potrebe ojačati operativnom i strateškom pričuvom koja se može rasporediti u područje operacije u vrlo kratkom vremenu. Ta se sposobnost periodički uvježbava, a primijenjena je nakon terorističkog napada u Banjskoj u rujnu 2023. nakon kojeg su na Kosovo privremeno raspoređene dodatne savezničke snage.

Budući da je Zapovjedništvo operacije KFOR putem nadređenog Savezničkog zapovjedništva za operacije učestalo izvještavalo saveznice o potrebi odgovarajuće razine popune snaga u operaciji KFOR, Republika Hrvatska je 2020. godine odlučila povećati hrvatski kontingent u KFOR-u s dotadašnjih 40 na do 150 pripadnika Oružanih snaga Republike Hrvatske s do dva helikoptera Hrvatskoga ratnog zrakoplovstva, uz mogućnost rotacije.

Prema Odluci o sudjelovanju Oružanih snaga Republike Hrvatske u operaciji potpore miru KFOR na Kosovu (Narodne novine, br. 118/22), Oružane snage Republike Hrvatske u operaciju potpore miru KFOR na Kosovu u 2023. i 2024. mogu uputiti do 160 pripadnika Oružanih snaga Republike Hrvatske s do dva helikoptera Hrvatskoga ratnog zrakoplovstva, uz mogućnost rotacije.

1. **RAZLOZI I CILJEVI DONOŠENJA ODLUKE**

Sudjelovanje u međunarodnim operacijama u skladu je sa strateškim opredjeljenjem Republike Hrvatske, čime se Republika Hrvatska svrstava među odgovorne članice međunarodne zajednice koje su spremne preuzeti svoj dio tereta u izgradnji i očuvanju međunarodne sigurnosti.

U tom kontekstu, Republika Hrvatska snažno podupire napore NATO-a u održavanju sigurnosti u Republici Kosovo i jugoistočne Europe. Operacija KFOR ima poseban značaj za Republiku Hrvatsku jer je područje operacije u našem neposrednom susjedstvu, pa bi bilo kakvo pogoršanje sigurnosti imalo posljedice na stabilnost jugoistočne Europe, uključujući i Republiku Hrvatsku. Stoga je ambicija Republike Hrvatske održati i nastaviti angažman u Republici Kosovu sudjelovanjem u KFOR-u do okončanja ove NATO vođene operacije.

Hrvatski kontingent usredotočen je primarno na izvršavanje zadaća motorizirane pješačke satnije kao najveće sastavnice kontingenta, što uključuje potporu lokalnim i međunarodnim organizacijama, održavanje sposobnosti brzog razmještaja na području Regionalnog zapovjedništva Zapad, provedbu zajedničkih ophodnji s ostalim pripadnicima operacije, osiguranje samostana Visoki Dečani i osiguranje kampa „Villagio Italia“. Ostale zadaće hrvatskoga kontingenta uključuju provedbu zračnog transporta, rad stožernog osoblja u stožeru operacije KFOR, kao i rad u savjetničkom timu na razini Ministarstva obrane Republike Kosova i Sigurnosnih snaga Republike Kosova.

Slijedom navedenoga, predlaže se nastavak sudjelovanja Oružanih snaga Republike Hrvatske u operaciji KFOR na Kosovu u 2025. i 2026. godini upućivanjem do 200 pripadnika Oružanih snaga Republike Hrvatske s do dva helikoptera Hrvatskoga ratnog zrakoplovstva, uz mogućnost rotacije. Prijedlogom odluke osiguravaju se preduvjeti za ojačavanje trenutačnih ili slanje novih sastavnica u području operacije.

1. **POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_ donio je

**O D L U K U**

**O SUDJELOVANJU ORUŽANIH SNAGA REPUBLIKE HRVATSKE**

**U OPERACIJI POTPORE MIRU KFOR NA KOSOVU**

**I.**

U operaciju potpore miru KFOR na Kosovu upućuje se u 2025. i 2026. godini do 200 pripadnika Oružanih snaga Republike Hrvatske s do dva helikoptera Hrvatskoga ratnog zrakoplovstva, uz mogućnost rotacije.

**II.**

Izvješće o sudjelovanju Oružanih snaga Republike Hrvatske u operaciji potpore miru iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**III.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| KLASA:  Zagreb, | |  |  | | --- | --- | |  |  |   **HRVATSKI SABOR** |  |
|  |  | Predsjednik Hrvatskoga sabora  Gordan Jandroković |

**O B R A Z L O Ž E N J E**

**Točkom I.** određuje se da Hrvatski sabor donosi Odluku o sudjelovanju Oružanih snaga Republike Hrvatske u operaciji potpore miruKFOR u Republici Kosovu. Pravni temelj za donošenje Odluke Hrvatskoga sabora je članak 7. stavak 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju Odluke Hrvatskoga sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Zakon o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18,70/19 i 155/23) u članku 54. stavku 2. na istovjetan način uređuje ovo područje. U operaciju potpore miruKFOR na Kosovu upućuje se u 2025. i 2026. godini do 200 pripadnika Oružanih snaga Republike Hrvatske s do dva helikoptera Hrvatskoga ratnog zrakoplovstva, uz mogućnost rotacije.

**Točkom** **II.** utvrđuje se da će izvješće o sudjelovanju Oružanih snaga Republike Hrvatske u operaciji potpore miru iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom III.** određuje se stupanje na snagu ove Odluke.